b'\n_START_ARTICLE_\nAntropometria\n_START_SECTION_\nHistoria\n_START_PARAGRAPH_\nMenneisyydess\xc3\xa4 antropometriaa on k\xc3\xa4ytetty useissa eri yhteyksiss\xc3\xa4, ja sek\xc3\xa4 menetelm\xc3\xa4lle itselleen ett\xc3\xa4 eri antropometristen menetelmien antamille tuloksille on annettu erilaisia merkityksi\xc3\xa4. Ihmisruumiin mittaamisen is\xc3\xa4n\xc3\xa4 on pidetty ranskalaista Alphonse Bertillonia. H\xc3\xa4n kehitti 1880-luvulla j\xc3\xa4rjestelm\xc3\xa4n, jossa tiettyj\xc3\xa4 kehon synnynn\xc3\xa4isi\xc3\xa4 (p\xc3\xa4\xc3\xa4n ja kehon mittasuhteet) ja hankittuja (arvet, tatuoinnit) ominaisuuksia k\xc3\xa4ytettiin rikoksenuusijoiden tunnistamisessa._NEWLINE_1900-luvulla antropometrisi\xc3\xa4 metodeja k\xc3\xa4yttiv\xc3\xa4t laajasti eurooppalaiset ja yhdysvaltalaiset antropologit. Yksi p\xc3\xa4\xc3\xa4tavoitteista oli oletettujen rotupiirteiden kaavoittaminen antropometrisill\xc3\xa4 mitoilla. 1920- ja 1930-luvuilla kulttuuriantropologi Franz Boas puolestaan perusteli teoriaa biologisten ihmisrotujen olemattomuudesta antropometrisin tuloksin. 1900-luvun alun l\xc3\xa4nsimaissa ja varsinkin Euroopan fasistisissa piireiss\xc3\xa4 1930-1940-luvuilla antropometrialla pyrittiin perustelemaan ihmisyksil\xc3\xb6iden ja -populaatioiden paremmuusj\xc3\xa4rjestyst\xc3\xa4. Jyrk\xc3\xa4sti jaottelevat rotu- ja populaatioteoriat hyl\xc3\xa4ttiin laajasti kansallissosialistien j\xc3\xa4rjest\xc3\xa4m\xc3\xa4n holokaustin j\xc3\xa4lkeen, koska er\xc3\xa4s sen motiiveista olivat olleet rotuopit, joita pyrittiin tukemaan antropometrialla. Esimerkiksi ihmisen biologista evoluutiota ja adaptaatiota selvittelev\xc3\xa4 fyysisen antropologian koulukunta menettikin suuren osan merkityksest\xc3\xa4\xc3\xa4n omana tieteenalanaan toisen maailmansodan j\xc3\xa4lkeisen\xc3\xa4 aikana, mutta uudempien menetelmien (esimerkiksi DNA-tutkimukset) my\xc3\xb6t\xc3\xa4 se on saamassa lis\xc3\xa4arvoa. Nykymuodossaan sit\xc3\xa4 pidet\xc3\xa4\xc3\xa4n kuitenkin tiukasti my\xc3\xb6s yhteiskuntatieteellisen\xc3\xa4 alana.\n_START_SECTION_\nNykyajan antropometria\n_START_PARAGRAPH_\nAkateemisessa mieless\xc3\xa4 antropometriaa k\xc3\xa4ytet\xc3\xa4\xc3\xa4n nyky\xc3\xa4\xc3\xa4n esimerkiksi ihmispopulaatioiden fenotyypin ja genotyypin v\xc3\xa4listen erojen vertaavassa tutkimuksessa muun muassa ymp\xc3\xa4rist\xc3\xb6tekij\xc3\xb6iden merkityst\xc3\xa4 selvitett\xc3\xa4ess\xc3\xa4. On esimerkiksi arvioitu, ett\xc3\xa4 suurikehoisten nis\xc3\xa4kk\xc3\xa4iden fenotyyppivariaatiota kuvaavat Bergmannin s\xc3\xa4\xc3\xa4nt\xc3\xb6 ja Allenin s\xc3\xa4\xc3\xa4nt\xc3\xb6 koskevat my\xc3\xb6s ihmist\xc3\xa4. Edellisen mukaan kylmemmiss\xc3\xa4 ymp\xc3\xa4rist\xc3\xb6iss\xc3\xa4 el\xc3\xa4v\xc3\xa4t yksil\xc3\xb6t ovat keskim\xc3\xa4\xc3\xa4rin suurempia ja j\xc3\xa4lkimm\xc3\xa4isen mukaan lyhytraajaisempia kuin l\xc3\xa4mpim\xc3\xa4mmiss\xc3\xa4 ymp\xc3\xa4rist\xc3\xb6iss\xc3\xa4 el\xc3\xa4v\xc3\xa4t lajitoverinsa. Ihmisiin keskittyv\xc3\xa4t paleontologit k\xc3\xa4ytt\xc3\xa4v\xc3\xa4t antropometriaa ihmisen biologisen evoluutioketjun selvittelyss\xc3\xa4. Akateemisen maailman ulkopuolella antropometriaa k\xc3\xa4ytet\xc3\xa4\xc3\xa4n ihmispopulaatioille valmistettavien k\xc3\xa4ytt\xc3\xb6tavaroiden, esimerkiksi vaatteiden mittasuhteiden suunnittelemiseen ja merkitsemiseen. L\xc3\xa4\xc3\xa4ketieteess\xc3\xa4 antropometriaa k\xc3\xa4ytet\xc3\xa4\xc3\xa4n esimerkiksi lasten kasvun ja ravitsemustieteess\xc3\xa4 painon seurantaan. Oikeusl\xc3\xa4\xc3\xa4ketieteess\xc3\xa4 antropometriaa saatetaan k\xc3\xa4ytt\xc3\xa4\xc3\xa4 rikosten selvittelyss\xc3\xa4 tai uhrien tunnistamisessa. Antropometria kuuluu ottaa huomioon my\xc3\xb6s ty\xc3\xb6v\xc3\xa4lineit\xc3\xa4, koneita ja ty\xc3\xb6pisteit\xc3\xa4 kehitett\xc3\xa4ess\xc3\xa4 ja suunniteltaessa._NEWLINE_Historiallinen antropometria kehittyi, kun historiantutkijat alkoivat k\xc3\xa4ytt\xc3\xa4m\xc3\xa4\xc3\xa4n biologista aineistoa tutkimuksissaan. Ranskalainen annalistinen koulukunta oli edell\xc3\xa4k\xc3\xa4vij\xc3\xa4 ja Emmanuel Le Roy Ladurie kirjoitti ensimm\xc3\xa4isi\xc3\xa4 nykymuotoisia tutkimuksia 1960\xe2\x80\x931970-lukujen taitteessa. Ladurie tutki ranskalaisten sotilaiden pituuksia ja vertasi niit\xc3\xa4 sotilaiden sosiaaliseen ja taloudelliseen asemaan._NEWLINE_1980-luvulla historiallinen antropometria kehittyi ja laajeni. Tutkimuksia muun muassa amerikkalaisten orjien ja sotilaiden pituuksista on k\xc3\xa4ytetty mit\xc3\xa4 moninaisempiin historiantutkimuksiin. T\xc3\xa4rkein n\xc3\xa4ist\xc3\xa4 alueista on ollut biologisen elintason mittaaminen. N\xc3\xa4iss\xc3\xa4 tutkimuksissa saatiin tiet\xc3\xa4\xc3\xa4, ett\xc3\xa4 teollistumisen alkuvaiheessa teollistuminen laskee elintasoa, ja ett\xc3\xa4 ihmisten keskipituudet ovat kehittyneet syklisesti, eiv\xc3\xa4t lineaarisesti. My\xc3\xb6s lukutaidon ja pituuskasvun selke\xc3\xa4 yhteys saatiin selville. My\xc3\xb6s naisten ja miesten v\xc3\xa4list\xc3\xa4 tasa-arvoa on p\xc3\xa4\xc3\xa4sty tutkimaan joillain pienemmill\xc3\xa4 aineistoilla. T\xc3\xa4ll\xc3\xa4 hetkell\xc3\xa4 antropometriaa historiantutkimuksessa k\xc3\xa4ytt\xc3\xa4\xc3\xa4 John Komlos, Ilkka Nummela ja Staney Engerman.'